Talous- ja sosiaalikomitean lausunto aiheesta "Komission kertomus pituudeltaan enintään 15 metrin linja-autojen käytöstä"

(1999/C 101/06)

Komissio päätti 28. toukokuuta 1998 Euroopan yhteisön perustamissopimuksen 198 artiklan mukaisesti pyytää talous- ja sosiaalikomitean lausunnon edellä mainitusta kertomuksesta.

.

Asian valmistelusta vastannut "liikenne, energia, perusrakenteet, tietoyhteiskunta" -jaosto antoi lausuntonsa 12. tammikuuta 1999. Esittelijä oli Gabriel García Alonso.

Talous- ja sosiaalikomitea hyväksyi 27. 28. tammikuuta 1999 pitämässään 360. täysistunnossa (tammikuun 27. päivän kokouksessa) seuraavan lausunnon äänin 119 puolesta, 2 vastaan 3:n pidättyessä äänestämästä.

1. Johdanto

1.1. Heinäkuun 25 päivänä 1996 annetussa neuvoston direktiivissä 96/53/EY () asetetaan tietyille yhteisössä liikkuville tieliikenteen ajoneuvoille suurimmat kansallisessa ja kansainvälisessä liikenteessä sallitut mitat ja suurimmat kansainvälisessä liikenteessä sallitut painot.

Direktiivin 3 artiklan mukaisesti "jäsenvaltiot eivät saa kieltää:

ajoneuvon mittoja tai painoja koskevin perustein toisessa jäsenvaltiossa rekisteröidyn tai käyttöön otetun ajoneuvon käyttöä alueellaan kansainvälisessä liikenteessä,

ajoneuvon mittoja koskevin perustein toisessa jäsenvaltiossa rekisteröidyn tai käyttöön otetun ajoneuvon käyttöä tavaroiden kuljetukseen alueellaan kansallisessa liikenteessä ".

Direktiivin liitteen I kohdassa 1.1 linja-autojen suurimmaksi sallituksi pituudeksi asetetaan kansainvälisessä liikenteessä 12 metriä. Direktiivin artikloista on pääteltävissä, että jäsenvaltioilla on mahdollisuus sallia alueellaan liikennöivien linja-autojen ylittävän 12 metrin enimmäispituuden, vaikka ainoastaan direktiivin mukaiset linja-autot voivat liikennöidä vapaasti kaikkialla Euroopan unionissa.

1.2. Tällä hetkellä ei siis ole olemassa eurooppalaista lainsäädäntöä, jolla yli 12 metrin pituisten jäykkien linja-autojen mitat olisi yhdenmukaistettu. Yli 15-metriset linja-autot saavat nykyisin liikennöidä Saksassa, Belgiassa, Espanjassa ja erityisluvalla Itävallassa, Luxemburgissa ja Alankomaissa. Yli 12-metriset ajoneuvot sallitaan Tanskassa (13,7 m), Suomessa (14,5 m) ja Ruotsissa (14 m). Ranskassa, Kreikassa, Irlannissa, Portugalissa ja Yhdistyneessä kuningaskunnassa ajoneuvojen pituus ei saa ylittää 12:ta metriä.

1.3. Enintään 12 metrin pituisille, henkilöliikenteeseen tarkoitetuille linja-autoille on nykyisin taattu oikeus liikennöidä vapaasti kaikkialla Euroopan unionissa, ja useimmat unionin jäsenvaltiot sallivat yli 15-metristen ajoneuvojen rekisteröinnin ja antavat niiden liikennöidä alueellaan.

Koska eurooppalaisessa lainsäädännössä jäykkien linja-autojen enimmäispituutta ei kuitenkaan ole yhdenmukaistettu 15 metriksi, tämänpituiset linja-autot pysäytetään tai niiden kulku estetään maanteillä, ja toisessa valtiossa rekisteröityjen ajoneuvojen pääsy tiettyyn valtioon joko evätään tai niiden annetaan liikennöidä siellä. Yli 12-metristen linja-autojen on näin ollen hankala liikkua Euroopan unionissa ja niiden liikennöinnille asetetaan esteitä.

Tilanne loukkaa Euroopan unionin liikkumisvapauden periaatetta ja EY:n perustamissopimuksen 3 artiklan c kohtaa, jossa luodaan "sisämarkkinat, joille on ominaista, että tavaroiden, henkilöiden, palvelujen ja pääomien vapaata liikkuvuutta rajoittavat esteet poistetaan jäsenvaltioiden väliltä". Ajoneuvojen jatkuva pysäyttäminen Euroopan maanteillä estää yhtenäismarkkinoiden täydellisen toteutumisen.

2. Komission kertomuksen pääkohdat

2.1. Komission kertomuksessa pituudeltaan enintään 15 metrin linja-autojen käytöstä () kyseisiin ajoneuvoihin liittyviä kysymyksiä tarkastellaan jäsenvaltioiden viranomaisten sekä linja-autonvalmistajien ja liikenteenharjoittajien toimittamien tietojen pohjalta. Komissio antaa kertomuksessa kaiken kaikkiaan myönteisen kuvan enintään 15 metrin pituisista ajoneuvoista.

2.2. Komissio selvittää ensin lyhyen matkan linja-autojen (kaupunkien ja lähiliikenteen linja-autot) ja pitkän matkan linja-autojen (kaukoliikenteen linja-autot) välisen eron ja tarkastelee sitten jäsenvaltioiden nykyistä lainsäädäntöä. Huomautettakoon tässä yhteydessä, että komission laatiman kertomuksen ilmestyttyä asiantila on jonkin verran muuttunut, kuten lausunnon 1.2 kohdassa todetaan. Esimerkiksi Espanjassa enintään 15 metrin pituisten ajoneuvojen käyttö on ollut sallittua lokakuun 31. päivästä 1997 lähtien.

2.3. Komissio käsittelee asiakirjassa enintään 15 metrin pituisten linja-autojen kaupallisia ja teknisiä sekä turvallisuus- ja ympäristönäkökohtia, infrastruktuurinäkökohtia, valmistukseen liittyviä näkökohtia sekä muita, lainsäädäntöön liittyviä näkökohtia.

Kaupalliset näkökohdat

Komissio myöntää yli 12-metristen linja-autojen kaupalliset edut arvioitaessa niiden kapasiteettia, hintaa, käyttäjämaksuja, kilpailukykyä ja jälleenmyyntiarvoa. Komissio korostaa, että henkilöliikenteessä tietyt liikenteenharjoittajat ovat käyttäneet kekseliäästi yli 15 metrin pituisten ajoneuvojen tarjoaman lisätilan, mikä on myönteinen askel kannustettaessa matkustajia muuttamaan liikennevälineiden käyttötottumuksiaan ja valitsemaan yleisen kulkuneuvon.

Tekniset näkökohdat

Valmistajien mukaan yli 12-metriset henkilöliikenteen ajoneuvot täyttävät direktiivissä 96/53/EY () määritellyt kääntöympyrää koskevat vaatimukset, joiden mukaisesti ajoneuvot voivat liikennöidä vapaasti Euroopan unionissa, jos ne pystyvät kääntymään ympyrässä, jonka ulompi säde on 12,5 metriä ja sisempi säde 5,0 metriä. Paino-ominaisuuksista mainittakoon, että 15-metrisissä ajoneuvoissa on oltava kolme akselia, jotta ne olisivat jäsenvaltioiden ja EU:n antamien, ajoneuvojen kokonaispainoja ja akselipainoja koskevien määräysten mukaisia. Henkilöliikenteen ajoneuvojen yksittäiset tekniset osat kuten jarrujärjestelmät, valaisimet, päästöt jne. kuuluvat direktiivin 70/156/ETY soveltamisalaan, ja direktiivin määräyksiä sovelletaan myös yli 15-metrisiin ajoneuvoihin.

Turvallisuus- ja ympäristönäkökohdat

Eräiden väittämien mukaan 15-metriset ajoneuvot ovat turvallisempia kuin lyhyemmät ajoneuvot. Kannattaa erityisesti korostaa komission ensiksi esittämää väitettä, jonka mukaisesti 15-metristen ajoneuvojen tielläpysymisominaisuudet ovat kolmen tai neljän akselin ansiosta paremmat kuin vastaavien kaksiakselisten ajoneuvojen. Myös niiden vakaus- ja jarrutusominaisuudet saattavat olla muita ajoneuvoja paremmat. Komissio mainitsee ympäristönäkökohtien yhteydessä kaksi myönteistä seikkaa: yhtäältä 15-metrisen ajoneuvon polttoaineen kulutus on kuljetettua matkustajaa kohden suunnilleen 10 prosenttia pienempi kuin 12-metrisen ajoneuvon, ja toisaalta 15-metrinen ajoneuvo tarvitsee kuljetettua matkustajaa kohden noin 15 prosenttia vähemmän tietilaa kuin 12-metrinen ajoneuvo, olettaen että ajoneuvoa käytetään täyskapasiteetilla.

Infrastruktuuriin liittyvät näkökohdat

Tässä tehdään ero kaupunkien ja lähiliikenteen linja-autojen sekä kaukoliikenteen linja-autojen välillä. Paikallisviranomaisille koituu tiettyjä kustannuksia 15-metristen linja-autojen käytöstä. Komissio katsoo kuitenkin, että ongelma voitaisiin ratkaista yhteisön lainsäädännössä antamalla asianmukaisia määräyksiä.

Linja-autoille olisi varattava lisää paikoitustilaa, mistä paikallisviranomaisille koituu lisäkustannuksia.

Valmistukseen liittyvät näkökohdat

Vaikka yli 12 metrin pituiset linja-autot eivät kuulu kaikkien valmistajien tuotevalikoimaan, valmistajat suhtautuvat kuitenkin myönteisesti niiden tuotantoon tulevaisuudessa.

Muut, lainsäädäntöön liittyvät näkökohdat

Koska jäsenvaltioilla ei ole yhtenäistä lainsäädäntöä siitä, sisältyvätkö suksilaatikoiden ja matkatavaraperävaunujen mitat linja-auton enimmäispituuteen vai eivät, komissio kannattaa asian sääntelyä ja yhdenmukaistamista yhteisön lainsäädännön avulla.

2.4. Komissio esittää useita 15-metristen linja-autojen käyttöä koskevia lainsäädäntövaihtoehtoja aina nykyisen lainsäädännön säilyttämisestä mikä ei muuttaisi tilannetta lainkaan, ja 12-metriset linja-autot saisivat liikennöidä vapaasti Euroopan unionissa tietynlaiseen 15-metrisiä linja-autoja koskevaan eritasoiseen lainsäädäntöön.

Ensimmäisessä vaihtoehdossa komissio asettaa 12 metrin yhdenmukaistetun raja-arvon kaikille jäykille ajoneuvoille ja sallii samalla enintään 15 metrin pituisten ajoneuvojen liikennöinnin yksittäisissä jäsenvaltioissa tietyn ajan saavutettujen etujen periaatteen mukaisesti.

Toisen vaihtoehdon mukaan jäykille linja-autoille asetetaan 15 metrin yhdenmukaistettu raja-arvo, mutta erilainen kääntöympyrää koskeva vaatimus. Yli 12 metrin pituisilta jäykiltä ajoneuvoilta vaaditaan ylimääräinen ohjattavuustesti.

Kolmannessa vaihtoehdossa jäykille linja-autoille asetetaan 15 metrin yhdenmukaistettu raja-arvo ilman lisävaatimuksia. Kaikki raja-arvon täyttävät ajoneuvot sallittaisiin, myös 12,75 metrin, 13,5 metrin, 13,75 metrin jne. pituiset ajoneuvot, ajoneuvon akselien lukumäärästä riippumatta.

Neljännessä vaihtoehdossa ajoneuvoille asetettava enimmäispituus vaihtelisi akselien lukumäärästä riippuen. Henkilöliikenteeseen tarkoitettujen kaksiakselisten ajoneuvojen enimmäispituus olisi 12 metriä, kolmiakselisten 13,5 metriä ja neliakselisten 15 metriä.

Viidennessä vaihtoehdossa kannatetaan 15 metrin raja-arvon yhdenmukaistamista kansainvälisessä liikenteessä ja poikkeavia jäsenvaltioiden määräyksiä. Vaihtoehto edellyttää direktiivin 96/53/EY muuttamista, jotta enintään 15 metrin pituiset linja-autot voisivat liikennöidä vapaasti yhteisössä kansainvälisillä reiteillä ja jäsenvaltiot voisivat antaa poikkeavia määräyksiä sisäistä liikennettään varten.

3. Komitean huomiot

3.1. Komitea pitää kielteisenä nykyisen tilanteen säilyttämistä, jolloin eräät jäsenvaltiot sallivat enintään 15 metrin pituiset ajoneuvot joko erityisluvalla tai ilman toisten jäsenvaltioiden kieltäessä kyseisten ajoneuvojen myynnin ja rekisteröinnin. Kuten komissio mainitsee kertomuksessaan, nykytilanne on yhteisön sisällä palveluitaan tarjoavien liikennöitsijöiden kannalta sekava ja turvaton, ja se vääristää kilpailua.

3.2. Komitea katsoo, että enintään 15 metrin pituisten ajoneuvojen käyttö olisi sallittava kaikkialla Euroopan unionissa, eikä yhteisön lainsäädäntöön tulisi sisällyttää ylimääräisiä teknisiä vaatimuksia. Komitea kannattaa näin ollen kolmatta vaihtoehtoa. Nykyisillä linja-autonvalmistajilla on asiantuntemusta ja tarvittavat tekniset taidot tuoda markkinoille sellaisia enintään 15 metrin pituisia jäykkiä linja-autoja, jotka ovat helposti ohjattavissa, pystyvät täyttämään kääntöympyrää koskevat vaatimukset, ovat vähintään yhtä turvallisia kuin 12-metriset linja-autot ja säästävät ympäristöä. Kyseiset ominaisuudet huomioon ottaen komitea kannattaa 15-metristen linja-autojen vapaata liikennöintiä kaikkialla Euroopan unionissa, koska ajoneuvot täyttävät vaaditut ohjattavuusvaatimukset, ne ovat turvallisia ja täyttävät ympäristömääräykset.

3.3. Jos enintään 15 metrin pituisten ajoneuvojen käyttö rajattaisiin kansainväliseen liikenteeseen, nykyinen tilanne säilyisi lähes ennallaan eräiden jäsenvaltioiden salliessa kyseisten ajoneuvojen käytön omalla alueellaan ja toisten kieltäessä niiden käytön, mikä vääristäisi edelleen kilpailua ja muodostaisi erittäin vakavan esteen kabotaasikuljetuksille. Tällainen tilanne on vältettävä. Komitea myöntää kuitenkin, että 15-metriset linja-autot saattavat aiheuttaa hankaluuksia tietyillä alueilla. Läheisyysperiaatteen mukaisesti jäsenvaltion, alueen tai kunnan viranomaisten on ryhdyttävä asianmukaisiin toimenpiteisiin ja rajoitettava 15-metristen linja-autojen pääsyä kyseisille alueille ottaen huomioon ajoneuvojen kulkureitin varrella sijaitsevien kohteiden erityispiirteet.

4. Päätelmät

4.1. Edellä esitetyn perusteella ja ottaen erityisesti huomioon komission kertomuksen turvallisuus- ja ympäristönäkökohtia koskevan 2.5 kohdan komitea kannattaa komission kertomuksen KOM(97) 499 lopull. kohdassa 3.2.3 esitettyä vaihtoehtoa ja kehottaa yhteisön toimielimiä yhdenmukaistamaan jäykkien linja-autojen raja-arvoksi 15 metriä ilman lisävaatimuksia sekä muuttamaan vastaavasti direktiiviä 96/53/EY.

Bryssel 27. tammikuuta 1999.

Talous- ja sosiaalikomitean puheenjohtaja

Beatrice RANGONI MACHIAVELLI

() EYVL L 235, 17.9.1996, s. 59.

() KOM(97) 499 lopull., 27.5.1998.

() EYVL L 253, 17.9.1996.